Document ID: 32005D0870

ODLOČBA KOMISIJE
z dne 6. decembra 2005
o priznanju Bolgarije kot neokužene s Clavibacter michiganensis (Smith) Davis et al. ssp. sepedonicus (Spieckerman in Kotthoff) Davis et al.
(notificirano pod dokumentarno številko K(2005) 4722)
(2005/870/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) in zlasti točke 12 dela A Priloge III k Direktivi,
ob upoštevanju zahteve s strani Bolgarije,
ob upoštevanju naslednjega:
(1)
V skladu z določbami točke 12 dela A Priloge III k Direktivi 2000/29/ES se gomolji vrste Solanum L. in njihovi hibridi - razen semenskega krompirja in nekaterih drugih vrst krompirja, določenih v točkah 10 in 11 dela A Priloge III - s poreklom iz določenih evropskih tretjih držav, razen iz držav, ki so priznane kot neokužene s Clavibacter michiganensis (Smith) Davis et al. ssp. sepedonicus (Spieckerman in Kotthoff) Davis et al. (v nadaljevanju „škodljivi organizem“) ali katerih določbe o boju proti škodljivim organizmom ustrezajo določbam Skupnosti, ne smejo vnašati v države članice.
(2)
Iz uradnih informacij, ki jih je posredovala Bolgarija, in informacij, ki jih je Urad za prehrano in veterinarstvo v tej državi predložil po kontrolah marca 2004 in marca 2005, je razvidno, da se škodljivi organizem v tej državi ne pojavlja in da je Bolgarija pri uvozu krompirja in domači proizvodnji semenskega in jedilnega krompirja uporabila kontrolni, pregledni in preskusni postopek za škodljive organizme.
(3)
Zato se lahko ugotovi, da ne obstaja nevarnost širjenja škodljivega organizma.
(4)
Ta odločba ne vpliva na kakršne koli kasnejše ugotovitve, ki bi lahko pokazale pojav škodljivega organizma v Bolgariji.
(5)
Komisija bo zagotovila, da bo Bolgarija omogočila dostop do vseh tehničnih podatkov, potrebnih za nadaljevanje ocenjevanja navedene situacije.
(6)
Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO ODLOČBO:
Člen 1
Priznava se, da je Bolgarija neokužena s Clavibacter michiganensis (Smith) Davis et al. ssp. sepedonicus (Spieckerman in Kotthoff) Davis et al.
Člen 2
Ta odločba je naslovljena na države članice.
V Bruslju, 6. decembra 2005

Labels: 16
17
3
6
18